Musk skryf hoe hy miljoen mense op Mars gaan vestigElon Musk. Foto: AP Photo/Evan Vucci, File Musk, grootbaas van Space X, het sy planne op skrif gestel, en dit kan gratis hier afgelaai word. Onder die planne tel die gebruik van ruimteskepe en vuurpyle wat oor en oor gebruik kan word. Die ruimteskepe sal elk deur 42 van Space X se Raptor-enjins aangedryf word. Dit stel die skepe in staat om 300 ton se vrag tot ’n lae wentelbaan om die aarde te lanseer, in vergeleke met die bestaande rekord, die legendariese Saturn V-vuurpyle wat mense na die maan geneem het. Saturn kon 135 ton lig. Die ruimteskepe en ander voertuie wat na Mars moet reis, sal in ’n wentelbaan om die aarde bly tot al die skepe wat die reis na die Rooi Planeet gaan aanpak, saamgetrek is. Wanneer Mars en die aarde dan op hul naaste aan mekaar is, sal die prosessie vertrek. Uiteindelik sal ’n 1 000 skepe elk met ’n 100 mense aan boord vertrek. Die terugkerende skepe sal van metaangebaseerde brandstof gebruik maak wat op Mars vervaardig is. Op dié manier kan ’n miljoen mense oor die volgende 50 tot 100 jaar na Mars geneem word. Musk beoog dat die projek, as alles klopdisselboom verloop, oor tien jaar van stapel gestuur sal word. Baie water moet egter nog in die see loop.